《思远客》
宋代·翁卷

涉夏思已深，感秋念愈迫。
思念皆为谁，为彼远行客。
客行曷辰休，怅望朝复夕。
出门虚有待，命驾焉所适。
邈邈阻前欢，悠悠抱今戚。
中庭一株橘，嘉实转金碧。
爰意花开时，花边语离析。
惜此不忍餐，留之候君摘。
拟君君未来，囘肠更如折。
何当乘梦时，傥遂徽容觌。

作者简介：翁卷，字续古，一字灵舒，乐清（今属浙江）人。工诗，为“永嘉四灵”之一。曾领乡荐（《四库提要》作“尝登淳佑癸卯乡荐”，《乐清县志》承此，而近人以为是淳熙癸卯，相差一个甲子。衡诸翁卷生平，前者过早，后者过尽，疑都不确），生平未仕。以诗游士大夫间。有《四岩集》，《苇碧轩集》。清光绪《乐清县志》卷八有传。